text: নলছিটিতে এক চিকিৎসক করোনায় আক্রান্ত ১০ চিকিৎসকসহ ২৫ স্টাফ হোম কোয়ারেন্টিনে | আজকের বার্তা
  নলছিটি(ঝালকাঠি) প্রতিনিধি ॥ ঝালকাঠির নলছিটি উপজেলা স্বাস্থ্য কমপ্লেক্সের এক চিকিৎসকের করোনা শনাক্ত হয়েছে। আইইডিসিআর থেকে ঝালকাঠির সিভিল সার্জন কার্যালয়ে পাঠানো নমুনা সংগ্রহের রিপোর্টে তাঁর করোনা পজিটিভ আসে। চিকিৎসা নিতে আসা কোন রোগীর মাধ্যমে ওই চিকিৎসক করোনা আক্রান্ত হয়েছেন বলে সিভিল সার্জন ডা. শ্যামল কৃষ্ণ হাওলাদার জানিয়েছেন। ২৩ এপ্রিল তাঁর নমুনা সংগ্রহ করে পরীক্ষার জন্য আইইডিসিআরে পাঠানো হয়।
  এ ঘটনায় স্বাস্থ্য কমপ্লেক্সের ১০ চিকিৎসক এবং নার্সসহ ২৫ স্টাফকে হোম কোয়ারেন্টিনে রাখা হয়েছে। করোনা আক্রান্ত চিকিৎসককে ডক্টর কোয়াটারে হোম আইসোলেশনে রাখা হয়েছে। এ ঘটনায় নলছিটি উপজেলাজুড়ে করোনা আতঙ্ক ছড়িয়ে পড়েছে। স্বাস্থ্য কমপ্লেক্সের অন্য চিকিৎসকদেরও নমুনা সংগ্রহ করা হয়েছিল, তাদের রিপোর্ট নেগেটিভ এসেছে।
  নলছিটি উপজেলা স্বাস্থ্য কমপ্লেক্সের আবাসিক চিকিৎসা কর্মকর্তা মুনীবুর রহমান জুয়েল জানান, করোনা শনাক্ত হওয়া ওই চিকিৎসক হাসপাতালের বর্হিবিভাগ, ইমারজেন্সি ও আন্তবিভাগে রোগীদের সেবাদান করেছেন। ২৩ এপ্রিল তাঁর নমুনা সংগ্রহ করে পরীক্ষার জন্য আইইডিসিআরে পাঠানো হয়।